भारत के कानून भी महिला अवुरी पुरुष के बराबर ना माने, सिर्फ दिखावा होखेला
गोवा में अगर पत्नी से 30 साल के उमर तक संतान ना होखे त पति के दोसर बियाह क लेवे के अधिकार बा।
भारत में तमाम तरह के दावा अवुरी तर्क के संगे स्त्री अवुरी पुरुष के कानूनी रूप से बराबर देखावल जाला, बतावल जाला। लेकिन हकीकत अयीसन नईखे। हकीकत त इ बा कि भारतीय कानून भी देश में महिला के दूसरा दर्जा के नागरिक मानेला। गोवा के उदाहरण त बस ओकर शुरुवात हटे।
संयुक्त राष्ट्र के ओर से जारी एगो रिपोर्ट में देश कुछ अयीसन कानूनी प्रावधान के चर्चा बा जवना में स्त्री के कवनो अधिकार नईखे जबकि पुरुष के पूरा अधिकार बाटे। ओकरा में कुछ के चर्चा कईल जाए -
1) हिन्दू उत्तराधिकार कानून: फिलहाल देश में अलग-अलग धर्म में उत्तराधिकार के अलग-अलग कानून बा। हिन्दू लोगन के मामला में अगर कवनो विधवा अवुरी बिना संतान वाली स्त्री बिना वसीयत के मर जाए त ओकर संपत्ति के उत्तराधिकारी ओकर पति के करीबी रिश्तेदार होखेले। जबकि विधुर अवुरी बिना संतान के, बिना वसीयत के अगर कवनो पुरुष मरे तबहु ओकरा संपत्ति के उत्तराधिकारी ओकरे रिश्तेदार होखेले, पत्नी के रिश्तेदार के कवनो हक़ ना होखेला।
मतलब कवनो हाल में संपत्ति पति के रिश्तेदार के ही मिली, पत्नी के रिश्तेदार ओकर उत्तराधिकारी नईखन हो सकत।
2) पारसी उत्तराधिकार कानून: घटत संख्या के बावजूद पारसी लोगन में अपना समुदाय के बहरी बियाह करेवाला लोग प जुर्माना लगावल जाला, अवुरी इ कानूनी रूप से मान्य बाटे। अगर कवनो गैर पारसी औरत के, पारसी पति मर जाए त ओकर अपना पति के संपत्ति प कवनो अधिकार ना रहे।
3) बालविवाह रोधक कानून: उमर चाहे एक साल होखे भा 10 साल, बियाह वैध बाटे। कानून सिर्फ बच्चन के बियाह प रोक लगावेला, अगर एकबेर बियाह हो गईल त उ मान्य बाटे, ओकरा के अवैध घोषित ना करे। हालांकि, लईकी अपना उमर के 20 साल तक अवुरी लईका अपना उमर के 23 साल तक अयीसन बियाह के रद्द घोषित क सकता। इहाँ भी लईकी से 3 साल छिन लिहल गईल।
4) सहमति के उमर: 18 साल से कम उमर के लईकी संगे भईल सहवास के बलात्कार मानल जाला। चुकी देश में बाल विवाह प रोक बा, बाल विवाह अवैध नईखे, एहसे अगर लईकी के उमर 15 साल से जादा बा त ओकर पति ओकरा संगे सहवास क सकता। ए स्थिति में एकरा के ‘वैवाहिक बलात्कार’ कहल जाला अवुरी भारत में एकरा के अपराध में ना गिनल जाए।
5) तलाकशुदा पत्नी संगे बलात्कार : कवनो अवुरी महिला संगे कईल बलात्कार अवुरी तलाक़शुदा पत्नी संगे कईल बलात्कार के सजा अलग-अलग होखेला। जबकि समान्य केस में उमर कैद से फांसी तक हो सकता, लेकिन ए केस में अधिकतम सजा सात साल बाटे।
6) बियाह के उमर : भारतीय कानून के मुताबीक देश में बियाह खातिर लईकी के उमर 18 साल अवुरी लईका के उमर 21 साल जरूरी बा। कानून के बनावे वाला लोग के मुताबीक पत्नी के उमर पति से हमेशा कम रहे के चाही।
7) हिंदू अल्पसंख्यक अवुरी संरक्षकता अधिनियम : महिला इहाँ भी पुरुष के बराबर नईखी। कानून के मुताबीक पिता अपना संतान के प्रकृतिक संरक्षक होखेला, हालांकि पाँच साल से कम उमर वाला बच्चा के साधारण तौर प महतारी के भीरी दिहल जाला।
8) वैवाहिक संपत्ति प कवनो अधिकार ना : अगर पत्नी अपना पति से तलाक ले लेवे, त उ सिर्फ गुजरा भत्ता के हकदार होखेले, जबकि ओकरा अपना ससुराल के कवनो चीज़ प अधिकार ना रह जाए। भारत सरकार के नीति के मुताबीक घर में गृहणी के रूप में काम करेवाली महिला के कवनो आर्थिक महत्व नईखे अवुरी एहीसे उ लोग अगर अपना पति के छोड़ी त पति के संपत्ति में ओ लोग के कवनो अधिकार ना रहेला।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva